Τούρτα σοκολάτα με ψητά βερίκοκα
Η σοκολάτα με το βερίκοκο σε απόλυτη αρμονία. Αυτή η τούρτα είναι η πιο ωραία ιδέα για καλοκαιρινά γενέθλια!
400 γρ. βερίκοκα, κομμένα στα δύο, 165 γρ. κουβερτούρα 55% κακάο, 165 γρ. βούτυρο αγελάδος, 4 αυγά, χωριστά οι κρόκοι από τα ασπράδια, 165 γρ. ζάχαρη, 85 γρ. αλεύρι για όλες τις χρήσεις, κοσκινισμένο, 500 γρ. κρέμα γάλακτος, 35% - 36% λιπαρά, χτυπημένη σε παχύρρευστη μορφή (σαν γιαούρτι), 500 γρ. κουβερτούρα, περίπου 55% κακάο, τεμαχισμένη σε μικρά κομμάτια, 250 γρ. γάλα φρέσκο, πλήρες
Για την τούρτα σοκολάτα με ψητά βερίκοκα λιώνουμε την κουβερτούρα μαζί με το βούτυρο στο φούρνο μικροκυμάτων ή σε μπεν μαρί (σε μια κατσαρόλα με λίγο νερό που βράζει, στερεώνουμε ένα μεταλλικό μπολ με τη σοκολάτα και το βούτυρο).Κατεβάζουμε από τη φωτιά και προσθέτουμε τους κρόκους. Ανακατεύουμε καλά, μέχρι να ενωθούν τα υλικά.Προθερμαίνουμε το φούρνο στους 220° C.Στον κάδο του μίξερ χτυπάμε με το σύρμα τα ασπράδια με τη ζάχαρη σε χαμηλή ταχύτητα, μέχρι να γίνουν σφιχτή μαρέγκα. Ενσωματώνουμε τη μαρέγκα σε δόσεις στο μείγμα σοκολάτας, ανακατεύοντας με μια σπάτουλα με κυκλικές κινήσεις από πάνω προς τα κάτω, έως ότου προκύψει ένα ενιαίο μείγμα.Προσθέτουμε το κοσκινισμένο αλεύρι, ανακατεύοντας απαλά για να μη χάσουμε τον όγκο που έχει δώσει η μαρέγκα. Στρώνουμε μια λαδόκολλα (ή μια επιφάνεια σιλικόνης) στη λαμαρίνα του φούρνου και απλώνουμε το μείγμα της βάσης, με μια σπάτουλα, σε όλη την επιφάνεια, σε πάχος περίπου 1 1⁄2 εκ.Ψήνουμε τη βάση στους 220° C για 6 - 8 λεπτά, τη βγάζουμε και την αφήνουμε να κρυώσει.Δεν σβήνουμε το φούρνο, αλλά χαμηλώνουμε τη θερμοκρασία στους 180° C. Απλώνουμε τα βερίκοκα στο ταψί με την κομμένη πλευρά προς τα πάνω και τα ψήνουμε για 12 λεπτά. Τα βγάζουμε και τα αφήνουμε να κρυώσουν.Βάζουμε το γάλα σε ένα κατσαρολάκι και, όταν πάρει βράση, το ρίχνουμε πάνω από την τεμαχισμένη κουβερτούρα.Ανακατεύουμε ώστε να ομογενοποιηθεί η κρέμα. Προσθέτουμε την κρέμα γάλακτος και ανακατεύουμε απαλά, μέχρι να γίνουν ένα.Κόβουμε τη βάση σε 3 δίσκους 24 εκ. Εάν δεν βγαίνουν 3 δίσκοι ή διαλυθούν στο κόψιμο, χρησιμοποιούμε τα κομμάτια. Σε ένα τσέρκι ή σε μια φόρμα 24 εκ., με αποσπώμενα τοιχώματα, βάζουμε ένα δίσκο, απλώνουμε τη μισή κρέμα και τα μισά φρούτα.Καλύπτουμε με τον δεύτερο δίσκο και ακολουθούμε την ίδια διαδικασία με τα υπόλοιπα υλικά τελειώνοντας με τον τρίτο δίσκο.Αφήνουμε την τούρτα σοκολάτα με ψητά βερίκοκα στο ψυγείο να σταθεροποιηθεί για τουλάχιστον 3 ώρες, προτού ξεφορμάρουμε και σερβίρουμε σε κομμάτια.
Βερίκοκα,Σοκολάτα,Τούρτες